**Feltárták Baranya egyik leggazdagabb avarkori temetőjét**

Pécs, 2022. február 18.

**Gazdag leletanyaga és tudományos jelentősége miatt is fontos az az avarkori temető, amelyet a „Babarc – TSz majortól délre az 57-es útig” lelőhelyen a Babarci Autópálya Mérnökségi Telep területén tártak fel 2021 augusztusa és 2022 januárja között.**

A Janus Pannonius Múzeum és az Ásatárs Kft. által közösen elvégzett régészeti kutatás 3 hektáros területén teljes meglepetésre előkerült Baranya megye egyik leggazdagabb temetője, amelyet a népvándorlás kor kora avar időszakában használtak.

A feltárt összesen 161 régészeti objektum közül 83 gödör, 12 cölöphely, 4 árok, 44 sír, 15 ún. áldozati gödör, ezen kívül 2 áldozati jelenség és 1 emberi vagy állati hamvakat tartalmazó jelenség. A lelőhelyet a feltárt 44 sír teszi egyedivé. A népvándorlás kor (5. század első harmada – 895) kora avar időszakának (568-7. század második fele) nagyon gazdag temetőjét a talált érmek alapján a 7. század eleje-közepe közötti időszakban használták.

A feltárt temető tudományos jelentőségét az adja, hogy ezáltal az avar hódítás ideje pontosan datálható, menete rekonstruálható, valamint a temetőhasználat ideje is pontosan datálható. A temető alacsony (15 százalékos) rablottsága miatt jól rekonstruálhatóak a temetkezési szokások, valamint a férfi- és női viselet. A szerkezete alapján csak megkezdett temető szakrális terei rekonstruálhatóak, etnikai kapcsolatok Tiszántúlra és Kelet-Európába mutatnak.

----------------------------------------

**A LELETANYAG SZÁMOKBAN:**

A sírok közül 24 aknasír, 20 pedig ún. padmalyos sír volt.

A gazdag viselet és mellékletadás számokban kifejezve:

2 ezüst ivókürt;

1 ezüst pohár

1 üvegpohár és 1 üvegpalack

13 kerámia edény

11 arany solidus (érme) – további három függőként használva;

14 sírban volt arany- és két sírban ezüst fülbevaló;

8 vaskard (ezüst függesztő karikákkal és koptatóval)

8 íj (merevítő lemezei) és tegez (merevítő lemezzel)

5 lándzsa

Több tucat egykori bőrövet díszítő (aranyozott) ezüst veretek és szíjvégek

25 sírban étel (állat) melléklet

Számos használati és viseleti tárgy: csüngők, gyöngyök, karperecek, övcsatok, vaskés

orsógomb, gyűrű, bronztükör, csontfésű

A lovas sírokban zablák, kengyelek és nagymennyiségű aranyozott lószerszámdíszek

A közleményt kiadja:

Janus Pannonius Múzeum

Ásatárs Kft.